CELEX: 32017R0228
Language: hu
Date: 2017-02-09 00:00:00
Title: A Bizottság (EU) 2017/228 rendelete (2017. február 9.) a 178/2002/EK európai parlamenti és tanácsi rendeletnek az Európai Élelmiszerbiztonsági Hatóság tudományos testületeinek elnevezése és hatásköre tekintetében történő módosításáról (EGT-vonatkozású szöveg. )

10.2.2017   
            
            
               HU
            
            
               Az Európai Unió Hivatalos Lapja
            
            
               L 35/10
            
         A BIZOTTSÁG (EU) 2017/228 RENDELETE
   (2017. február 9.)
   a 178/2002/EK európai parlamenti és tanácsi rendeletnek az Európai Élelmiszerbiztonsági Hatóság tudományos testületeinek elnevezése és hatásköre tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 28. cikke (4) bekezdésének második albekezdésére,
   mivel:
   
               (1)
            
            
               A 178/2002/EK európai parlamenti és tanácsi rendelet 28. cikke tíz tudományos testület létrehozásáról rendelkezik, amelyek – saját illetékességi területükön – az Élelmiszer-biztonsági Hatóság (a továbbiakban: Hatóság) tudományos szakvéleményeinek elkészítéséért felelősek. Ilyen testületek többek között: az élelmiszer-adalékanyagokkal és élelmiszerekhez adott tápanyagforrásokkal foglalkozó testület, a diétás termékek, táplálkozás és allergiák tudományos testülete, valamint az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület.
            
         
               (2)
            
            
               2016. február 3-án a Hatóság a fent felsorolt testületek átnevezésére irányuló kérelmet nyújtott be a Bizottságnak, a műszaki és tudományos fejlődésben várható változások figyelembevétele érdekében.
            
         
               (3)
            
            
               A műszaki és tudományos változások elsősorban a testületek munkaterhelését érintik. Különösen az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület munkaterhelése fog várhatóan növekedni a következő években, az élelmiszerenzimeknek az 1332/2008/EK európai parlamenti és tanácsi rendelet (2) szerinti uniós listára való felvétele iránti, folyamatban levő kérelmek miatt. Ezért az aromaanyagok értékelését, amelyet jelenleg az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület végez, az élelmiszer-adalékanyagokkal és élelmiszerekhez adott tápanyagforrásokkal foglalkozó testület hatáskörébe kell utalni.
            
         
               (4)
            
            
               Az élelmiszer-adalékanyagokkal és élelmiszerekhez adott tápanyagforrásokkal foglalkozó testület túlterhelésének elkerülése érdekében azonban az élelmiszerekhez adott tápanyagforrások és más, élettani hatással bíró anyagok értékelésével a diétás termékek, táplálkozás és allergiák tudományos testületét kell megbízni, mivel annak munkaterhelése valószínűleg csökkenni fog a tápanyag-beviteli referenciaértékek véglegesítése, valamint az egészségre vonatkozó, engedélyezett állítások jegyzékébe történő, az 1924/2006/EK európai parlamenti és tanácsi rendelet (3) szerinti felvételi kérelmek számának csökkenése miatt. Ez az átszervezés összhangban van a diétás termékek, táplálkozás és allergiák tudományos testületének szakértelmével is, mivel egyes tápanyagforrásként használt anyagok az új élelmiszerek kategóriájába tartoznak, amelyeket a diétás termékek, táplálkozás és allergiák tudományos testülete értékel.
            
         
               (5)
            
            
               A három érintett testület nevét ezért ez a rendelet a következőképpen változtatja meg: az élelmiszer-adalékanyagokkal és élelmiszerekhez adott tápanyagforrásokkal foglalkozó testület új elnevezése „az élelmiszer-adalékanyagok és aromaanyagok tudományos testülete”; a diétás termékek, táplálkozás és allergiák tudományos testületének új elnevezése „a táplálkozás, új élelmiszerek és élelmiszer-allergének tudományos testülete”; az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület új elnevezése „az élelmiszerekkel érintkezésbe kerülő anyagok, enzimek és technológiai segédanyagok tudományos testülete”.
            
         
               (6)
            
            
               Az élelmiszer-adalékanyagokkal és élelmiszerekhez adott tápanyagforrásokkal foglalkozó testület és az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület jelenlegi tagjainak hivatali ideje 2017. június 30-án, a további nyolc tudományos testület, köztük a diétás termékek, táplálkozás és allergiák tudományos testülete jelenlegi tagjainak hivatali ideje 2018. június 30-án ér véget. Annak érdekében, hogy elegendő idő álljon a Hatóság rendelkezésére a testületek működésének a 178/2002/EK rendelet 28. cikkének (5) és (9) bekezdése szerinti hatékony megszervezésére, ezt a rendeletet 2018. július 1-jétől kell alkalmazni.
            
         
               (7)
            
            
               A 178/2002/EK rendeletet ezért megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 178/2002/EGK rendelet 28. cikke (4) bekezdésének első albekezdése a következőképpen módosul:
   
               1.
            
            
               az a) pont helyébe a következő lép:
               
                           „a)
                        
                        
                           az élelmiszer-adalékanyagok és aromaanyagok tudományos testülete”;
                        
                     
         
               2.
            
            
               az e) pont helyébe a következő szöveg lép:
               
                           „e)
                        
                        
                           a táplálkozás, új élelmiszerek és élelmiszer-allergének tudományos testülete”;
                        
                     
         
               3.
            
            
               a j) pont helyébe a következő szöveg lép:
               
                           „j)
                        
                        
                           az élelmiszerekkel érintkezésbe kerülő anyagok, enzimek és technológiai segédanyagok tudományos testülete.”.
                        
                     
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba, és 2018. július 1-jétől alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. február 9-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 31., 2002.2.1., 1. o.
   
   
      (2)  Az Európai Parlament és a Tanács 2008. december 16-i 1332/2008/EK rendelete az élelmiszerenzimekről, valamint a 83/417/EGK tanácsi irányelv, az 1493/1999/EK tanácsi rendelet, a 2000/13/EK irányelv, a 2001/112/EK tanácsi irányelv és a 258/97/EK rendelet módosításáról (HL L 354., 2008.12.31., 7. o.).
   
      (3)  Az Európai Parlament és a Tanács 2006. december 20-i 1924/2006/EK rendelete az élelmiszerekkel kapcsolatos, tápanyag-összetételre és egészségre vonatkozó állításokról (HL L 404., 2006.12.30., 9. o.).